Document ID: 32007R0980

ΚΑΝΟΝΙΣΜΌΣ (ΕΚ) αριθ. 980/2007 ΤΗΣ ΕΠΙΤΡΟΠΉΣ
της 21ης Αυγούστου 2007
σχετικά με την πρόβλεψη ειδικών μέτρων για τη διαχείριση της δασμολογικής ποσόστωσης για το βούτυρο Νέας Ζηλανδίας στο πλαίσιο των συμφωνιών ΠΟΕ για την περίοδο από Σεπτέμβριο 2007 έως Δεκέμβριο 2007, την τροποποίηση του κανονισμού (ΕΚ) αριθ. 2535/2001 και τη θέσπιση παρέκκλισης από τον κανονισμό αυτό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση της αγοράς γάλακτος και γαλακτοκομικών προϊόντων (1), και ιδίως το άρθρο 29 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων (2), όπως τροποποιήθηκε από τον κανονισμό (ΕΚ) αριθ. 2020/2006 (3), προβλέπει τη διαχείριση της δασμολογικής ποσόστωσης για βούτυρο Νέας Ζηλανδίας στο πλαίσιο των συμφωνιών ΠΟΕ βάσει πιστοποιητικών εισαγωγής τα οποία χορηγούνται δύο φορές το χρόνο μετά τις περιόδους αίτησης πιστοποιητικού που προβλέπονται στο άρθρο 34α.
(2)
Όταν χορηγήθηκαν τα πιστοποιητικά εισαγωγής για το δεύτερο εξάμηνο του 2007 για το βούτυρο καταγωγής Νέας Ζηλανδίας βάσει της ποσόστωσης αριθ. 09.4182 που αναφέρεται στο παράρτημα III.A του κανονισμού (ΕΚ) αριθ. 2535/2001, οι αιτήσεις πιστοποιητικών αφορούσαν ποσότητες μικρότερες από τις διαθέσιμες ποσότητες για τα σχετικά προϊόντα. Κατά συνέπεια, δεν διατέθηκε ποσότητα 9 958,6 τόνων.
(3)
Δεδομένου ότι πριν από τη θέσπιση των νέων κανόνων διαχείρισης την 1η Ιανουαρίου 2007 η ποσόστωση εξαντλείτο πάντα, η υποχρησιμοποίηση ενδέχεται να οφείλεται στο γεγονός ότι οι εισαγωγείς δεν έχουν ακόμη εξοικειωθεί με τις νέες διατάξεις και διαδικασίες.
(4)
Κατά συνέπεια είναι σκόπιμο να προβλεφθεί μια πρόσθετη περίοδος κατανομής για την εναπομένουσα ποσότητα και να μειωθεί το ποσό της εγγύησης, ώστε να διευκολυνθεί η πρόσβαση για τους εμπορευόμενους.
(5)
Εκτός από τις κοινοποιήσεις που προβλέπονται στον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (4), πρέπει να διευκρινιστούν οι αναγκαίες κοινοποιήσεις μεταξύ των κρατών μελών και της Επιτροπής, ιδιαίτερα για τους σκοπούς της εποπτείας της αγοράς στην περίπτωση του βουτύρου Νέας Ζηλανδίας.
(6)
Ως εκ τούτου, ο κανονισμός (ΕΚ) αριθ. 2535/2001 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Πλην αντιθέτων διατάξεων του παρόντος κανονισμού, τα άρθρα 34 έως 42 του κανονισμού (ΕΚ) αριθ. 2535/2001 εφαρμόζονται στην εισαγωγή ποσότητας 9 958,6 τόνων βουτύρου για το έτος 2007 στο πλαίσιο της ποσόστωσης αριθ. 09.4182 που αναφέρεται στο παράρτημα III.Α του εν λόγω κανονισμού.
2. Κατά παρέκκλιση από το άρθρο 34α παράγραφος 3 του κανονισμού (ΕΚ) αριθ. 2535/2001, οι αιτήσεις πιστοποιητικών μπορούν να υποβληθούν μόνο κατά το πρώτο δεκαήμερο του Σεπτεμβρίου 2007.
3. Για τους σκοπούς της εφαρμογής του παρόντος κανονισμού, η διαθέσιμη ποσότητα που αναφέρεται στο άρθρο 34α παράγραφος 4 στοιχείο β) του κανονισμού (ΕΚ) αριθ. 2535/2001 ανέρχεται σε 9 958,6 τόνους.
4. Τα πιστοποιητικά εισαγωγής που εκδίδονται βάσει του παρόντος κανονισμού ισχύουν μέχρι τις 31 Δεκεμβρίου 2007.
5. Κατά παρέκκλιση από το άρθρο 35 του κανονισμού (ΕΚ) αριθ. 2535/2001, το ποσό της εγγύησης που αναφέρεται στο άρθρο 15 παράγραφος 2 του κανονισμού (ΕΚ) αριθ. 1291/2000 της Επιτροπής (5) ανέρχεται σε 10 ευρώ ανά 100 χιλιόγραμμα καθαρού βάρους του προϊόντος.
6. Κατά παρέκκλιση από το άρθρο 35β τρίτο εδάφιο του κανονισμού (ΕΚ) αριθ. 2535/2001, στη θέση 20 των πιστοποιητικών αναγράφεται μία από τις ενδείξεις που απαριθμούνται στο παράρτημα του παρόντος κανονισμού.
Άρθρο 2
Στο άρθρο 35α παράγραφος 2 του κανονισμού (ΕΚ) αριθ. 2535/2001, προστίθεται το ακόλουθο εδάφιο:
«Πριν από τις 15 του μήνα υποβολής της αίτησης, τα κράτη μέλη κοινοποιούν επίσης στην Επιτροπή το όνομα και τη διεύθυνση των αιτούντων, ανά αριθμό ποσόστωσης. Η κοινοποίηση αυτή πραγματοποιείται με ηλεκτρονικά μέσα, με χρήση του εντύπου που διατίθεται στα κράτη μέλη από την Επιτροπή.»
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Σεπτεμβρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Αυγούστου 2007.

Labels: 17
13
3
18
15